PATVIRTINTA

Molėtų rajono savivaldybės tarybos

2023 m. vasario 2 d. sprendimu Nr. B1-6

MOLĖTŲ RAJONO SAVIVALDYBĖS ATSINAUJINANČIŲ IŠTEKLIŲ ENERGIJOS NAUDOJIMO PLĖTROS VEIKSMŲ PLANO 2021–2030 METAMS TVIRTINIMO IR ĮGYVENDINIMO TVARKOS APRAŠAS

##### I SKYRIUS

**BENDROSIOS NUOSTATOS**

1. Molėtų rajono savivaldybės atsinaujinančių išteklių energijos naudojimo plėtros veiksmų plano 2021–2030 metams tvirtinimo ir įgyvendinimo tvarkos aprašas(toliau − Aprašas) reglamentuoja Molėtų rajono savivaldybės (toliau − Savivaldybė) atsinaujinančių išteklių energijos naudojimo plėtros veiksmų plano (toliau – Planas) tvirtinimo ir įgyvendinimo tvarką.
2. Apraše vartojamos sąvokos suprantamos taip, kaip jos apibrėžtos Lietuvos Respublikos atsinaujinančių išteklių energetikos įstatyme (toliau – Atsinaujinančių išteklių energetikos įstatymas), Lietuvos Respublikos alternatyviųjų degalų įstatyme, Lietuvos Respublikos vietos savivaldos įstatyme ir kituose teisės aktuose, reglamentuojančiuose atsinaujinančių išteklių energetikos veiklą.

**II SKYRIUS**

**PLANO RENGIMO TIKSLAI**

3. Plano rengimo pagrindiniai tikslai yra:

3.1. nustatyti Savivaldybės įgyvendinamas priemones siekiant Atsinaujinančių išteklių energetikos įstatymo 1 straipsnyje nurodytų uždavinių ir 55 straipsnyje nurodytų nacionalinių planinių rodiklių;

3.2. siekti Nacionaliniame pažangos plane ir kituose strateginio lygmens planavimo dokumentuose nustatytų strateginių tikslų ir (ar) pažangos uždavinių atsinaujinančių išteklių energetikos srityje;

3.3. suderinti valstybės ir savivaldybių reikmes ir interesus atsinaujinančių išteklių energetikos srityje;

3.4. skatinti atsinaujinančių išteklių energijos plėtrą Savivaldybėje.

**III SKYRIUS**

**PLANO PROJEKTO DERINIMAS IR TVIRTINIMAS**

4. Parengtas Plano projektas elektroninėmis ryšių priemonėmis (*Word* formatu) pateikiamas derinti Lietuvos Respublikos energetikos ministerijai (toliau – Energetikos ministerija).

5. Energetikos ministerija per 30 kalendorinių dienų nuo Savivaldybės Plano projekto gavimo, įvertina, ar Savivaldybės pateiktas derinti Plano projektas atitinka teisės aktų nuostatas, ir priima vieną iš šių sprendimų (apie priimtą sprendimą Savivaldybė informuojama raštu):

5.1. suderinti Plano projektą;

5.2. siūlyti Savivaldybei tikslinti Plano projektą pagal raštu pateiktas pastabas.

6. Savivaldybė, gavusi Energetikos ministerijos raštą, kuriame nurodoma tikslinti Plano projektą, per 30 kalendorinių dienų nuo rašto gavimo dienos turi elektroninių ryšių priemonėmis pateikti patikslintą Plano projektą, atitinkantį teisės aktų reikalavimus.

7. Energetikos ministerija pakartotinai įvertina, ar pateiktas patikslintas Savivaldybės Plano projektas atitinka teisės aktų nuostatas ir priima vieną iš 5 punkte nurodytų sprendimų.

8. Energetikos ministerija 5 punkte nurodytą terminą gali pratęsti papildomam 30 kalendorinių dienų laikotarpiui, apie tai raštu informavusi Savivaldybę.

9. Savivaldybė gali raštu kreiptis į Energetikos ministeriją prašydama pratęsti 5 punkte nurodytą terminą papildomam 30 kalendorinių dienų laikotarpiui.

10. Suderintas Planas su Energetikos ministerija teikiamas tvirtinti Savivaldybės tarybai. Sprendimo projektą dėl plano tvirtinimo, Molėtų rajono savivaldybės tarybos veiklos reglamento nustatyta tvarka, parengia Statybos ir žemės ūkio skyrius.

**IV SKYRIUS**

**PLANO ĮGYVENDINIMAS IR REZULTATŲ SKELBIMAS**

11. Savivaldybės tarybos patvirtintas planas skelbiamas Savivaldybės interneto svetainėje.

12. Savivaldybės administracija, atlikusi Plano įgyvendinimo rezultatų vertinimą, Savivaldybės interneto svetainėje skelbia šią informaciją:

12.1. patvirtintas priemones, kuriomis Savivaldybė siekia tikslų atsinaujinančių išteklių energetikos srityje, įskaitant informaciją apie Savivaldybės tarybos priimtus sprendimus dėl šilumos ir vėsumos energijos gamybos iš atsinaujinančių energijos išteklių pajėgumų plėtros, vadovaujantis Savivaldybės šilumos ūkio specialiojo plano nuostatomis, nurodant priemonių įgyvendinimo metus, rezultatus ir priemonėms įgyvendinti reikalingą biudžetą, kai jie buvo nurodyti;

12.2. atsinaujinančių energijos išteklių dalies elektros energijos bei šilumos ir vėsumos sektoriuje didinimo priemones, nurodant šių priemonių įgyvendinimo metus, rezultatus ir šioms priemonėms įgyvendinti reikalingą biudžetą;

12.3. alternatyviųjų degalų dalies transporto sektoriuje didinimo priemones (šių priemonių įgyvendinimo metus, rezultatus ir šioms priemonėms įgyvendinti reikalingą biudžetą), kuriomis:

12.3.1. didinamas alternatyviųjų degalų naudojimas viešajame transporte, skirtame keleiviams vežti;

12.3.2. kuriama infrastruktūra, reikalinga alternatyviuosius degalus naudojančių transporto priemonių plėtrai;

12.3.3. kitas priemones, kuriomis didinama alternatyviųjų degalų dalis palyginti su transporto sektoriaus galutiniu energijos suvartojimu;

12.4. planuojamas atsinaujinančių energijos išteklių naudojimo pastatuose didinimo priemones (nurodoma priemonės įgyvendinimo metai, pastatų paskirtis, rezultatas (įdiegtų įrenginių, technologijų galingumas), priemonėms įgyvendinti reikalingas biudžetas);

12.5. Savivaldybėje taikomas ir planuojamas taikyti informavimo priemones, kuriose bus pateikiama informacija apie:

12.5.1. rengiamas ir įgyvendinamas visuomenės informavimo ir sąmoningumo ugdymo priemones, teikiamas konsultacijas, rengiamas švietimo programas bei organizuojamas socialines (informacijos viešinimo) kampanijas apie atsinaujinančių energijos išteklių plėtros ir naudojimo praktines galimybes ir naudą ir apie skirtingų transporto sektoriuje naudojamų alternatyviųjų degalų ir atsinaujinančių energijos išteklių bei jų infrastruktūros prieinamumą, plėtrą ir naudą aplinkai;

12.5.2. rengiamą, teikiamą ir viešai skelbiamą informaciją apie paramos schemas, taikomas atsinaujinančių energijos išteklių naudojimui ir gamybai;

12.5.3. rengiamą, teikiamą ir viešai skelbiamą informaciją apie leidimų, licencijų ar atestatų išdavimo tvarką, sertifikavimo paraiškų, susijusių su atsinaujinančių išteklių energijos gamybos įrenginiais, nagrinėjimo tvarką ir apie pareiškėjams teikiamą pagalbą;

12.6. Plane nurodytų priemonių įgyvendinimo pažangą;

12.7. esamos situacijos elektros energetikos bei šilumos ir vėsumos sektoriuose įvertinimas (duomenys pateikiami už praėjusius kalendorinius metus), pateikiant:

12.7.1. duomenis apie energijos gamybą ir suvartojimą Savivaldybėje;

12.7.2. duomenis apie Savivaldybėje veikiančius ir planuojamus statyti atsinaujinančių išteklių energiją naudojančius energijos gamybos įrenginius (išskyrus duomenis apie Savivaldybėje esančius elektros energiją gaminančius vartotojus), jų suminę įrengtąją galią, naudojamus energijos išteklius, taip pat duomenis apie atliekinės šilumos panaudojimą;

12.7.3. duomenis apie Savivaldybėje iš atsinaujinančių energijos išteklių pagamintą energijos kiekį (išskyrus gaminančių vartotojų pagamintą elektros energijos kiekį);

12.7.4. atsinaujinančių energijos išteklių dalį elektros energijos bei šilumos ir vėsumos sektoriuje palyginti su Savivaldybės bendruoju galutiniu energijos suvartojimu elektros energijos bei šilumos ir vėsumos sektoriuje, skelbiamą Lietuvos energetikos agentūros interneto svetainėje;

12.7.5. Savivaldybei nuosavybės teise priklausančius žemės sklypus ir pastatus, kuriuose gali būti statomi ar įrengiami atsinaujinančių išteklių energijos bendrijos ar kitų asmenų energijos gamybos įrenginiai;

12.7.6. duomenis apie savivaldybėje esančius elektros energiją gaminančius vartotojus ir atsinaujinančių išteklių energijos bendrijas bei su tuo susijusią informaciją (gaminančių vartotojų tipus (fiziniai asmenys, juridiniai asmenys, nutolę elektros energiją gaminantys vartotojai ir kt.), elektrinių įrengtąją galią, pagamintos elektros energijos kiekį pagal kiekvieną gaminančio vartotojo tipą ir kt.);

12.8. esamos situacijos transporto sektoriuje įvertinimas (duomenys pateikiami už praėjusius kalendorinius metus), pateikiant:

12.8.1. duomenis apie Savivaldybės teritorijoje įrengtas elektromobilių įkrovimo prieigas (viešąsias ir pusiau viešąsias), nurodant jų skaičių, bei kiek iš jų yra didesnės nei 49 kW perduodamos elektrinės galios;

12.8.2. duomenis apie Savivaldybės sukurtą infrastruktūrą, reikalingą alternatyviuosius degalus naudojančių transporto priemonių plėtrai (informacija pateikiama apie suslėgtų ir suskystintų gamtinių dujų, biodujų ir (ar) vandenilio dujų pildymo punktus bei jų skaičių);

12.8.3. duomenis apie Savivaldybėje naudojamą viešąjį transportą keleiviams vežti (nurodomas jų skaičius, kategorija, klasė ir transporto priemonėse naudojama energijos rūšis).

13. Už Plano įgyvendinimą atsakingos Plano priemonių plane nurodytos institucijos.

14. Plano įgyvendinimo stebėseną atlieka Statybos ir žemės ūkio skyrius.

15. Plano įgyvendinimo ataskaitos teikiamos ne rečiau kaip kas dvejus, o Plano pažangos vertinimas atliekamas ne rečiau kaip kas ketverius metus, skaičiuojant nuo 2021 metų.

16. Plano ataskaitos teikiamos Statybos ir žemės ūkio skyriui iki einamųjų metų rugpjūčio 31 d. pagal Aprašo priede pateiktą formą.

17. Planą ir jo įgyvendinimo rezultatus paskelbia Savivaldybės administracijos direktoriaus įsakymu paskirti atsakingi asmenys. Atsakingų asmenų kontaktiniai duomenys ir nuoroda į skelbiamą Planą ir jo įgyvendinimo rezultatus turi būti pateikiama Lietuvos energetikos agentūrai per 10 kalendorinių dienų nuo Plano patvirtinimo ir atnaujinama, pasikeitus nurodytiems duomenims.

18. Plano įgyvendinimo rezultatai skelbiami Savivaldybės interneto svetainėje.

**V SKYRIUS**

**BAIGIAMOSIOS NUOSTATOS**

19. Tai, kas nereglamentuota Apraše, sprendžiama taip, kaip numatyta Lietuvos Respublikos teisės aktuose.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Molėtų rajono savivaldybės atsinaujinančių išteklių energijos naudojimo plėtros veiksmų plano 2021–2030 metams tvirtinimo ir įgyvendinimo tvarkos aprašo

priedas

**PLANO ĮGYVENDINIMO/PAŽANGOS ATASKAITA**

\_\_\_\_\_\_\_\_\_\_\_\_\_\_\_

*(ataskaitos parengimo data)*

I. Ataskaitinis laikotarpis (metai):

II. Suvestinė informacija:

|  |  |
| --- | --- |
| Per ataskaitinį laikotarpį vykdytų priemonių skaičius (vnt.) |  |
| Ataskaitinio laikotarpio finansinis vertinimas:– panaudota lėšų (tūkst. Eur) |  |

III. Kita svarbi informacija:

|  |
| --- |
| *Gali būti pateikiama papildoma informacija apie ataskaitinį laikotarpį arba gaires kitam ataskaitiniam laikotarpiui, pvz.:** *dažniausiai pasitaikiusios problemos ir jų sprendimų būdai;*
* *pasiūlymai dėl rizikos, projektų/ priemonių valdymo*
 |

IV. Pagrindiniai atlikti darbai:

|  |  |  |  |  |  |
| --- | --- | --- | --- | --- | --- |
| Eil. Nr. | Priemonės pavadinimas | Atlikti darbai / įgyvendinti projektai | Pasiekti rodikliai | Įgyvendinimo vertinimas | Atsakinga institucija |
| 1 | 2 | 3 | 4 | 5 | 6 |
|  |  |  |  | [ ]  neįgyvendinta[ ]  dalinai įgyvendinta[ ]  įgyvendinta |  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_